text: Ledelsen: Klap i og gør som vi siger
  01 december 2010 kl. 12.31
  Skarp kritik af politi-ledelsen fra betjente.
  Justitsminister Lars Barfoed (K) skal nu forholde sig den kritik, som lokale betjente har givet udtryk for i Horsens Folkeblad de seneste dage.
  Det kræver det lokale folketingsmedlem socialdemokraten Henrik Dam Kristensen.
  - Betjentenes kritik er virkelig stærkt stof og meget konkret. Det må vi tage alvorligt, siger Henrik Dam Kristensen.
  Han vil bede justitsministeren forholde sig til og kommentere kritikken.
  Betjentene beskylder ledelsen for at være diktatorisk og topstyret.
  Det kommer ifølge betjentene bl.a. til udtryk ved en meget hård linje over for ansatte, der vover at rejse kritik.
  